मुवा-बेसादफोरनि अनगायै सुबुं माहारिनो सानफ्रोमबो गोनांथि जानाय गासैबो मुवा-बेसादफोरनि बेसेना अख्रां नांहां बांनायाव दा समाव जिउखांनाया एफा गोरलै जानानै थायाखै। बेसेन बांहोनायनि आन्दोयाव रांखान्थि आरो राजखान्थिनि मावनाय-दांनाय खामानिया लोबबा थानायजों लोगोसे गिख्रंथाव कर’ना जिउसानि थासारियानो जोबोर साननो गोनां खालामदों। कर’नानि गिख्रंथाव थासारियानो सुबुंफोरनि जिउखांनायखौ सोलाय होदों। दा समाव सोरखारि मावफारियाफोरनि उनफारसे आसामनि फिसा-फिसौ फालांगिरिफोरनि सायाव सोनारनाय सरासनस्रा सुबुंफोरा बायजोयाव ओंखारलांनो मोनैनि थाखायनो बिसोरनि आरजिनाय लामाया बन्द जानो गोनां जादों। पेट्रल-डिजेल थावनि अख्रां नांहां बेसेन बांनायाव हानथा-मेलानि बेलायावबो गोबां गाज्रि बिहोम गोग्लैनायखौ नुनो मोनो। जायनि थाखाय मोनसे जायगानिफ्राय गुबुन मोनसे जायगासिम थांनाय-फैलाय आरो गुबुन हादरसानिफ्राय आसाम हादरसासिम लाबोनाय जानाय मुवा-बेसादफोर लाबोग्रा मथरफोरा सैनो गोनां जानायखौ नुनो मोनो। बिनि थाखाय हादरसा सोरखारा गोबां खामानि मावनांगौ थानायखौ नुनो मोनो। सम थानायावनो बेफोर बादि जेंनाखौ दानो हादरसा सोरखारा सुफुंनायनि राहा लामा नागिराब्ला इयुनाव बेनो मोनसे गिलु-बालु जेंना जाहैगोनखौ नुहुरो।